b'\n_START_ARTICLE_\nNiccolo dell\xe2\x80\x99Abbate\n_START_PARAGRAPH_\nNikolas del Abat\xc4\x97 (it. Niccolo dell\xe2\x80\x99Abbate, apie 1510\xe2\x88\x921572 m.) \xe2\x80\x93 XVI a. ital\xc5\xb3 dailininkas manieristas ir dekoratorius i\xc5\xa1 Modenos.\n_START_SECTION_\nBiografija\n_START_PARAGRAPH_\nNikolas del Abat\xc4\x97 gim\xc4\x97 1509\xe2\x88\x921512 m. laikotarpyje Modenoje, Italijoje. Pirmuosius mokslus i\xc5\xa1\xc4\x97jo pas t\xc4\x97v\xc4\x85, kuris buvo stiukoistas. Tarnavo kariuomen\xc4\x97je. Modenoje buvo paveiktas Antonio Begarelli skulpt\xc5\xabros. Pirmieji Abat\xc4\x97s darbai datuojami 1537 m. Tai buvo kartu su dailininku Alberto Fontana atlikti darbai vietos kilming\xc5\xb3j\xc5\xb3 vien\xc5\xb3 r\xc5\xabm\xc5\xb3 fasade. 1539 m. Nikolas del Abat\xc4\x97 atidar\xc4\x97 nuosav\xc4\x85 dirbtuv\xc4\x99 Modenoje. Jis atlikin\xc4\x97jo daug vidaus dekoravimo darb\xc5\xb3 vietos ir apylinki\xc5\xb3 r\xc5\xabmuose, vie\xc5\xa1osiose vietose. Daugelis \xc5\xa1i\xc5\xb3 darb\xc5\xb3 i\xc5\xa1lik\xc4\x99 tik fragmenti\xc5\xa1kai. 1545-47 m. Abat\xc4\x97 atliko du svarbius u\xc5\xbesakymus \xe2\x88\x92 freskas Palazzo Comunale ir altorin\xc4\xaf i\xc5\xa1tapym\xc4\x85 San Pietro ba\xc5\xbeny\xc4\x8dioje (dabar Drezdeno galerijoje). Ankstyv\xc4\x85j\xc4\xaf Abat\xc4\x97s stili\xc5\xb3 paveik\xc4\x97 vietos Emilijos meistrai: Kored\xc5\xbeas, Parmid\xc5\xbeaninas, Dosas Dosis, Pordenon\xc4\x97. \xc5\xa0io periodo Abat\xc4\x97s darb\xc5\xb3 yra Estenz\xc4\x97s galerijoje Modenoje._NEWLINE_1548\xe2\x88\x921552 m. Abat\xc4\x97 buvo Bolonijoje, kur atliko darb\xc4\x85 Palazzo Torfanini (dabar Nacionalin\xc4\x97je Bolonijos pinakotekoje) ir freskas Palazzo Poggi, kurios padar\xc4\x97 \xc4\xaftak\xc4\x85 b\xc5\xabsimai Bolonijos Kara\xc4\x8di\xc5\xb3 mokyklai. 1552 m. Pranc\xc5\xabzijos karaliaus Pranci\xc5\xa1kaus II-ojo kvietimu i\xc5\xa1vyko \xc4\xaf Fontenblo, kur dirbo karali\xc5\xa1kojoje pilyje Francesco Primaticcio asistentu. Pagrindinius darbus Abat\xc4\x97 atliko pokyli\xc5\xb3 sal\xc4\x97je ir Odis\xc4\x97jo galerijoje (labai pa\xc5\xbeeistos b\xc5\xabkl\xc4\x97s). Po to Abat\xc4\x97 dirbo kituose gretimuose Pranc\xc5\xabzijos vietose. Mir\xc4\x97, sp\xc4\x97jama, 1571 m. Fontenblo. D\xc4\x97l to, kad daugelis jo monumentali\xc5\xb3j\xc5\xb3 darb\xc5\xb3 beveik nei\xc5\xa1liko, \xc5\xa1iuo metu Nikolas del Abat\xc4\x97 geriausiai \xc5\xbeinomas romanti\xc5\xa1kais peiza\xc5\xbeais. Abat\xc4\x97 buvo reik\xc5\xa1mingas manieristin\xc4\x97s Pirmosios Fontenblo mokyklos dailininkas, padar\xc4\x97 \xc4\xaftakos v\xc4\x97lesniems pranc\xc5\xabz\xc5\xb3 menininkams.'